CELEX: 32017R0578
Language: hu
Date: 2016-06-13 00:00:00
Title: A Bizottság (EU) 2017/578 felhatalmazáson alapuló rendelete (2016. június 13.) a pénzügyi eszközök piacairól szóló 2014/65/EU európai parlamenti és tanácsi irányelvnek az árjegyzési megállapodásokkal és rendszerekkel kapcsolatos követelmények meghatározására vonatkozó szabályozástechnikai standardok tekintetében történő kiegészítéséről (EGT-vonatkozású szöveg. )

31.3.2017   
            
            
               HU
            
            
               Az Európai Unió Hivatalos Lapja
            
            
               L 87/183
            
         A BIZOTTSÁG (EU) 2017/578 FELHATALMAZÁSON ALAPULÓ RENDELETE
   (2016. június 13.)
   a pénzügyi eszközök piacairól szóló 2014/65/EU európai parlamenti és tanácsi irányelvnek az árjegyzési megállapodásokkal és rendszerekkel kapcsolatos követelmények meghatározására vonatkozó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 17. cikke (7) bekezdésének a), b) és c) pontjára, valamint 48. cikke (12) bekezdésének a) és f) pontjára,
   mivel:
   
               (1)
            
            
               Az árjegyzési stratégiát alkalmazó algoritmikus kereskedőkre vonatkozó követelményeknek és a kereskedési helyszínek kapcsolódó kötelezettségeinek meghatározása során két fő célt szükséges elérni. Először is az árjegyzési stratégiát alkalmazó befektetési vállalkozásokra vonatkozó szerződéses kötelezettségek bevezetése révén biztosítani kell a ajánlati könyv szerinti likviditás előre tervezhetőségét. Másodszor ösztönözni kell az érintett vállalkozások piaci jelenlétét, különösen piaci stresszhelyzet esetén.
            
         
               (2)
            
            
               E rendelet rendelkezései szorosan kapcsolódnak egymáshoz, mivel mindegyik az árjegyzési stratégia alapján algoritmikus kereskedést folytató befektetési vállalkozásokra és azokra a kereskedési helyszínekre alkalmazandó, összefüggő követelményrendszereket ír elő, amelyeken ezeket az árjegyzési stratégiákat potenciálisan végrehajtják. Ezen egyidejűleg hatályba léptetendő rendelkezések koherenciája, valamint annak elősegítése érdekében, hogy az említett kötelezettségek hatálya alá tartozó személyek – beleértve a nem uniós befektetőket – átfogó rálátással rendelkezzenek a szóban forgó rendelkezésekre és könnyen hozzáférhessenek azokhoz, célszerű e rendelkezéseket egyetlen rendeletbe foglalni.
            
         
               (3)
            
            
               E rendeletnek nemcsak a szabályozott piacokra kell vonatkoznia, hanem a 2014/65/EU irányelv 18. cikkének (5) bekezdése értelmében a multilaterális kereskedési rendszerekre és a szervezett kereskedési rendszerekre is.
            
         
               (4)
            
            
               Az árjegyzési stratégiák egy vagy több pénzügyi eszközhöz és egy vagy több kereskedési helyszínhez kapcsolódhatnak. Egyes esetekben azonban előfordulhat, hogy egy kereskedési helyszín nem képes nyomon követni a több kereskedési helyszínre vagy eszközre kiterjedő stratégiákat. Ilyen esetekben a kereskedési helyszínek számára lehetővé kell tenni, hogy – üzleti tevékenységük jellegének, léptékének és összetettségének megfelelően – képesek legyenek a saját kereskedési helyszínükön folytatott árjegyzési stratégiák nyomon követésére, és ennek érdekében a kapcsolódó árjegyzési megállapodásokat és rendszereket e helyzetekre korlátozzák.
            
         
               (5)
            
            
               Az algoritmikus kereskedést megengedő vagy lehetővé tevő kereskedési helyszínen árjegyzési stratégia alapján algoritmikus kereskedést folytató összes tagnak vagy résztvevőnek árjegyzési megállapodást kell kötnie az adott kereskedési helyszín üzemeltetőjével. Az árjegyzési rendszer keretében azonban csak bizonyos folyamatos aukciós ajánlati könyves kereskedési rendszerben kereskedett eszközök tekintetében kötelező az ösztönzők alkalmazása. Semmi nem akadályozhatja a kereskedési helyszíneket abban, hogy saját kezdeményezésre más típusú ösztönzőket is bevezessenek egyéb pénzügyi eszközök vagy kereskedési rendszerek tekintetében.
            
         
               (6)
            
            
               Egyértelműen meg kell határozni azokat a helyzeteket, amelyekben – tekintetbe véve az adott kereskedési helyszíneken folytatott kereskedés jellegét és léptékét – a kereskedési helyszínek nem kötelesek árjegyzési rendszert bevezetni. Ennek érdekében helyénvaló azonosítani azokat a pénzügyi eszközöket és kereskedési rendszereket, amelyek növelik a nagymértékű volatilitás kockázatát, és amelyek esetében a piacok hatékony és rendezett működése szempontjából kulcsfontosságú a likviditásnyújtás ösztönzése. E tekintetben e rendeletnek figyelembe kell vennie, hogy amennyiben bizonyos likvid eszközökkel folyamatos aukciós ajánlati könyves kereskedési rendszerben algoritmikus kereskedést folytatnak, megnő a külső eseményekre való túlzott mértékű reagálás kockázata, ami fokozhatja a piacok volatilitását.
            
         
               (7)
            
            
               Elő kell írni, hogy azon kereskedési helyszínek, amelyeknek e rendelet értelmében árjegyzési rendszert helyénvaló fenntartaniuk, vizsgálják felül meglévő megállapodásaikat annak biztosítása érdekében, hogy azoknak az árjegyzési stratégiát alkalmazó algoritmikus kereskedőkre vonatkozó rendelkezései megfeleljenek e rendeletnek.
            
         
               (8)
            
            
               Az árjegyzési rendszer tartalmazhat arra irányuló ösztönzőket, hogy az árjegyzési megállapodást kötő befektetési vállalkozások szokásos kereskedési körülmények között teljesítsék kötelezettségeiket, ugyanakkor feltétlenül ösztönzőket kell tartalmaznia azokra a vállalkozásokra nézve, amelyek piaci stresszhelyzetben ténylegesen hozzájárulnak a likviditásnyújtáshoz. Ezért olyan ösztönzőrendszerre van szükség, amely piaci stresszhelyzet esetén korlátozza a likviditás hirtelen és nagymértékű kivonását. E kötelezettség eltérő alkalmazásának elkerülése érdekében fontos, hogy a kereskedési helyszínek az árjegyzési rendszer összes felét tájékoztassák a piaci stresszhelyzet fennállásáról. A kivételes körülményeket teljes körűen kell meghatározni, így azoknak nem képezik részét az olyan rendszeres vagy előre tervezett tájékoztató események, amelyek az észlelt piaci kockázat változása miatt érinthetik a pénzügyi eszköz valós értékét, akár a kereskedési időn belül, akár azon kívül következnek be.
            
         
               (9)
            
            
               Az árjegyzési megállapodást kötő tagoknak, résztvevőknek vagy ügyfeleknek minden esetben meg kell felelniük egy sor, a jelenléttel, a mérettel, valamint az eladási és a vételi ár különbségével (spread) kapcsolatos minimumkövetelménynek. Mindazonáltal az olyan tagok, résztvevők vagy ügyfelek, akik csak rendes kereskedési körülmények esetén felelnek meg ezeknek a követelményeknek, nem feltétlenül kapnak hozzáférést valamely típusú ösztönzőhöz. A kereskedési helyszínek kialakíthatnak olyan árjegyzési rendszereket, amelyek csak a jelenlét, a méret és a spread tekintetében szigorúbb feltételeknek megfelelő tagokat, résztvevőket vagy ügyfeleket jutalmazzák. A kereskedési helyszínek által kialakított árjegyzési rendszereknek tehát egyértelműen meg kell jelölniük az ösztönzőkhöz való hozzáférés feltételeit, és figyelembe kell venniük a rendszerek résztvevőinek a kereskedési helyszín likviditásához való – a jelenlét, a méret és a spread tekintetében meghatározott – tényleges hozzájárulását.
            
         
               (10)
            
            
               E rendelet eltérő alkalmazásának megelőzése, valamint az árjegyzési rendszerek tisztességes és megkülönböztetésmentes végrehajtásának biztosítása érdekében kulcsfontosságú, hogy a kereskedési helyszínek összes tagját, résztvevőjét és ügyfelét összehangolt módon tájékoztassák a kivételes körülmények fennállásáról. Ezért meg kell határozni a kereskedési helyszínek ilyen kivételes körülmények között fennálló tájékoztatási kötelezettségét.
            
         
               (11)
            
            
               A következetesség és a pénzügyi piacok zavartalan működése érdekében az e rendeletben megállapított rendelkezéseket és a 2014/65/EU irányelvet átültető kapcsolódó nemzeti rendelkezéseket azonos időponttól kell alkalmazni.
            
         
               (12)
            
            
               Ez a rendelet az Európai Értékpapír-piaci Hatóság által a Bizottságnak benyújtott szabályozástechnikai standardtervezeten alapul.
            
         
               (13)
            
            
               Az Európai Értékpapír-piaci Hatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetleges kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (2) 37. cikke alapján létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   A befektetési vállalkozások árjegyzési megállapodás kötésével kapcsolatos kötelezettsége
   (1)   A befektetési vállalkozások azon pénzügyi eszköz vagy eszközök tekintetében, amelyek kapcsán árjegyzési stratégiát alkalmaznak, árjegyzési megállapodást kötnek azzal a kereskedési helyszínnel vagy helyszínekkel, ahol ezt a stratégiát végrehajtják, amennyiben az árjegyzési stratégia végrehajtása keretében egy egy hónapos időszak kereskedési napjainak több mint felén a következők valamelyikét teszik:
   
               a)
            
            
               egyidejűleg egymással ellentétes irányú, hasonló nagyságú, kötelező érvényű árajánlatokat tesznek versenyképes árakon;
            
         
               b)
            
            
               egy kereskedési helyszínen legalább egy pénzügyi eszközzel legalább az adott kereskedési helyszín napi folyamatos kereskedési idejének 50 %-ában saját számlájukra kereskednek, kivéve a nyitó és záró aukciókat.
            
         (2)   Az (1) bekezdés alkalmazásában:
   
               a)
            
            
               egy jegyzés akkor minősül kötelező érvényű jegyzésnek, ha olyan megbízásokat és jegyzéseket tartalmaz, amelyek a kereskedési helyszín szabályai szerint ellentétes irányú megbízással vagy jegyzéssel párosíthatók;
            
         
               b)
            
            
               a jegyzések akkor minősülnek egyidejű és egymással ellentétes irányú jegyzéseknek, ha azokat úgy teszik közzé, hogy a vételi és az eladási ár azonos időben jelenik meg az ajánlati könyvben;
            
         
               c)
            
            
               két jegyzés akkor minősül hasonló nagyságúnak, ha méretük legfeljebb 50 %-ban tér el egymástól;
            
         
               d)
            
            
               a jegyzések akkor minősülnek versenyképes árúnak, ha azokat a kereskedési helyszín által előírt és az adott kereskedési helyszínnel árjegyzési megállapodást kötő összes befektetési vállalkozásra nézve kötelező maximális vételi-eladási ártartományon belül teszik közzé.
            
         2. cikk
   Az árjegyzési megállapodások tartalma
   (1)   A 2014/65/EU irányelv 17. cikke (3) bekezdésének b) pontjában és 48. cikkének (2) bekezdésében említett kötelező érvényű írásbeli megállapodás legalább a következőket tartalmazza:
   
               a)
            
            
               a megállapodás hatálya alá tartozó pénzügyi eszköz vagy eszközök;
            
         
               b)
            
            
               a befektetési vállalkozás által a jelenlét, a méret és a spread tekintetében teljesítendő minimumkötelezettségek, amelyek legalább azt előírják, hogy a vállalkozás – a kereskedési helyszínen legalább egy pénzügyi eszköz tekintetében, a napi kereskedési időszak azon részének, amelyben folyamatos kereskedést folytat (kivéve a nyitó és záró aukciókat), napi szinten legalább 50 %-ában – egyidejűleg versenyképes árakon egymással ellentétes irányú, hasonló nagyságú, kötelező érvényű árajánlatokat tegyen;
            
         
               c)
            
            
               adott esetben az alkalmazandó árjegyzési rendszer feltételei;
            
         
               d)
            
            
               a befektetési vállalkozásnak a volatilitás miatti megszakítások után a kereskedés helyreállításával kapcsolatos kötelezettsége;
            
         
               e)
            
            
               a befektetési vállalkozás megfigyelési, szabályszerűségi és ellenőrzési kötelezettségei, amelyek lehetővé teszik számára árjegyzési tevékenységének nyomon követését;
            
         
               f)
            
            
               az arra vonatkozó kötelezettség, hogy az árjegyzési megállapodás értelmében a kereskedési helyszínnek benyújtott kötelező érvényű jegyzéseket meg kell jelölni, megkülönböztetve azokat az egyéb megbízásoktól;
            
         
               g)
            
            
               az arra vonatkozó kötelezettség, hogy nyilvántartást kell vezetni a befektetési vállalkozás kötelező érvényű jegyzéseiről és árjegyzési tevékenységéhez kapcsolódó ügyleteiről, amelyeket egyértelműen meg kell különböztetni az egyéb kereskedési tevékenységektől, és hogy ezt a nyilvántartást kérésre a kereskedési helyszín, illetve az illetékes hatóság rendelkezésére kell bocsátani.
            
         (2)   A kereskedési helyszínek folyamatosan nyomon követik, hogy az érintett befektetési vállalkozások ténylegesen megfelelnek-e az árjegyzési megállapodások feltételeinek.
   3. cikk
   Kivételes körülmények
   A befektetési vállalkozásoknak a 2014/65/EU irányelv 17. cikke (3) bekezdésének a) pontjában előírt rendszeres és előre tervezhető likviditásnyújtással kapcsolatos kötelezettsége nem alkalmazandó a következő kivételes körülmények bármelyike esetén:
   
               a)
            
            
               szélsőséges volatilitás, amely volatilitási mechanizmusokat vált ki az árjegyzési megállapodás megkötésére vonatkozó kötelezettség hatálya alá tartozó kereskedési helyszín valamely kereskedési szegmensében kereskedett pénzügyi eszközök vagy azok alaptermékei többségének esetében;
            
         
               b)
            
            
               háború, szervezett fellépés, polgári zavargások vagy kiberszabotázs;
            
         
               c)
            
            
               rendellenes kereskedési körülmények, amelyek lehetetlenné teszik a kereskedés tisztességes, rendezett és átlátható végrehajtását, és amelyek esetében a következő körülmények bármelyike fennáll:
               
                           i.
                        
                        
                           a kereskedési helyszín rendszerének teljesítményét jelentős mértékben befolyásoló késedelmek és megszakítások;
                        
                     
                           ii.
                        
                        
                           több hibás megbízás vagy ügylet;
                        
                     
                           iii.
                        
                        
                           a kereskedési helyszín nem rendelkezik elegendő kapacitással a szolgáltatások nyújtásához;
                        
                     
         
               d)
            
            
               amennyiben a következő tényezők közül bármelyik aláássa a befektetési vállalkozásnak a prudens kockázatkezelési gyakorlatok fenntartására való képességét:
               
                           i.
                        
                        
                           technikai problémák, például az adatátviteli rendszer vagy valamely, az árjegyzési stratégia végrehajtásához nélkülözhetetlen egyéb rendszer működési zavara;
                        
                     
                           ii.
                        
                        
                           a szavatoló tőkével, a letétbe helyezéssel vagy a klíringhez való hozzáféréssel kapcsolatos kockázatkezelési problémák;
                        
                     
                           iii.
                        
                        
                           a short ügyletek tilalma következtében a pozíciók fedezésének lehetetlensége;
                        
                     
         
               e)
            
            
               nem tulajdonviszonyt megtestesítő eszközök esetében a 600/2014/EU európai parlamenti és tanácsi rendelet (3) 9. cikkének (4) bekezdése szerinti felfüggesztési időszak.
            
         4. cikk
   A kivételes körülmények fennállásának megállapítása
   (1)   A kereskedési helyszínek nyilvánosságra hozzák a 3. cikk b), c) és e) pontjában említett kivételes körülmények fennállását, valamint – amint a technikai lehetőségek engedik – a kivételes körülmények elmúltával a szokásos kereskedési tevékenységük helyreállítását.
   (2)   A kereskedési helyszínek egyértelmű eljárásokat írnak elő a kivételes körülmények elmúltával a szokásos kereskedési tevékenység helyreállítására, beleértve annak ütemezését is, és a nyilvánosság számára hozzáférhetővé teszik ezeket az eljárásokat.
   (3)   A kereskedési helyszínek nem hosszabbítják meg a kivételes körülmények fennállásának bejelentését a piaczárás utáni időszakra, kivéve, ha ezt a 3. cikk (1) bekezdésének b), c) és e) pontjában említett körülmények indokolják.
   5. cikk
   A kereskedési helyszínek árjegyzési rendszer fenntartásával kapcsolatos kötelezettsége
   (1)   A kereskedési helyszínek csak a következő folyamatos aukciós ajánlati könyves kereskedési rendszerben kereskedett pénzügyieszköz-típusok esetében kötelesek bevezetni a 2014/65/EU irányelv 48. cikke (2) bekezdésének b) pontjában említett árjegyzési rendszert:
   
               a)
            
            
               azon részvények és tőzsdén kereskedett alapok, amelyek a 600/2014/EU rendelet 2. cikke (1) bekezdésének 17. pontja szerinti meghatározás és a (EU) 2017/567 felhatalmazáson alapuló bizottsági rendelet (4) értelmében likvid piaccal rendelkeznek;
            
         
               b)
            
            
               az a) pontban meghatározott pénzügyi eszközökhöz közvetlenül kapcsolódó opciók és határidős tőzsdei ügyletek;
            
         
               c)
            
            
               azon részvényindexeken alapuló határidős és opciós ügyletek, amelyek a 600/2014/EU rendelet 9. cikke (1) bekezdésének c) pontja és 11. cikke (1) bekezdésének c) pontja, valamint a (EU) 2017/583 felhatalmazáson alapuló bizottsági rendelet (5) értelmében likvid piaccal rendelkeznek.
            
         (2)   Az (1) bekezdés értelmezésében a folyamatos aukciós ajánlati könyves kereskedési rendszer olyan rendszert jelent, amely ajánlati könyv és emberi beavatkozás nélkül működő kereskedési algoritmus útján, folyamatosan és a legjobb elérhető ár alapján rendeli egymáshoz az eladási és a vételi megbízásokat.
   6. cikk
   Az árjegyzési rendszerekre vonatkozó minimumkövetelmények
   (1)   A kereskedési helyszínek árjegyzési rendszerükben ismertetik az ösztönzőket, valamint a befektetési vállalkozások által az ezen ösztönzőkhöz való hozzáféréshez a jelenlét, a méret és a spread tekintetében a következő körülmények esetén teljesítendő követelményeket:
   
               a)
            
            
               szokásos kereskedési körülmények, amennyiben a kereskedési helyszín ilyen körülmények esetén kínál ösztönzőket;
            
         
               b)
            
            
               piaci stresszhelyzet, tekintetbe véve az ilyen helyzet esetén fennálló többletkockázatokat.
            
         (2)   A kereskedési helyszínek megállapítják az annak meghatározásához használandó paramétereket, hogy a jelentős rövid távú ár- és volumenváltozások tekintetében piaci stresszhelyzet áll-e fenn. A kereskedési helyszínek piaci stresszhelyzetnek tekintik a kereskedés volatilitás miatti megszakítás utáni helyreállítását.
   (3)   Az (1) bekezdés a) pontja értelmezésében a kereskedési helyszínek árjegyzési rendszereikben előírhatják, hogy csak a legjobban teljesítő jogosult(ak)nak biztosítanak ösztönzőket.
   7. cikk
   Tisztességes és megkülönböztetésmentes árjegyzési rendszerek
   (1)   A kereskedési helyszínek weboldalukon közzéteszik az árjegyzési rendszerek feltételeit, az egyes rendszerek keretében velük árjegyzési megállapodást kötött vállalkozások nevét, valamint az e megállapodások hatálya alá tartozó pénzügyi eszközöket.
   (2)   A kereskedési helyszínek legalább egy hónappal azok alkalmazását megelőzően értesítik az árjegyzési rendszerek résztvevőit az adott rendszerek feltételeiben bekövetkező változásokról.
   (3)   A kereskedési helyszínek árjegyzési rendszereikben egyforma ösztönzőket biztosítanak a jelenlét, a méret és a spread tekintetében egyformán teljesítő résztvevőknek.
   (4)   A kereskedési helyszínek nem korlátozhatják az egyes árjegyzési rendszerek résztvevőinek számát. A rendszerben foglalt ösztönzőkhöz való hozzáférést azonban az előre meghatározott küszöbértéket elérő vállalkozásokra korlátozhatják.
   (5)   A kereskedési helyszínek folyamatosan nyomon követik, hogy a résztvevők ténylegesen megfelelnek-e az árjegyzési rendszerek feltételeinek.
   (6)   A kereskedési helyszínek eljárásokat vezetnek be azzal a céllal, hogy folyamatosan rendelkezésre álló csatornákon keresztül értesíthessék az árjegyzési rendszerek összes résztvevőjét a kereskedési helyszínen bekövetkező piaci stresszhelyzetről.
   8. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2018. január 3-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. június 13-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 349. o.
   
   
      (2)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      (3)  Az Európai Parlament és a Tanács 600/2014/EU rendelete (2014. május 15.) a pénzügyi eszközök piacairól és a 648/2012/EU rendelet módosításáról (HL L 173., 2014.6.12., 84. o.).
   
      (4)  A Bizottság (EU) 2017/567 felhatalmazáson alapuló rendelete (2016. május 18.) a 600/2014/EU európai parlamenti és tanácsi rendeletnek egyes fogalommeghatározások, az átláthatóság, a portfóliótömörítés, valamint a termékszintű beavatkozással és a pozíciómenedzsmenttel kapcsolatos felügyeleti intézkedések tekintetében történő kiegészítéséről (lásd e Hivatalos Lap 90. oldalát).
   
      (5)  A Bizottság (EU) 2017/583 felhatalmazáson alapuló rendelete (2016. július 14.) a pénzügyi eszközök piacairól szóló 600/2014/EU európai parlamenti és tanácsi rendeletnek a kötvényekkel, strukturált pénzügyi termékekkel, kibocsátási egységekkel és származtatott termékekkel kapcsolatos, kereskedési helyszínekre és befektetési vállalkozásokra vonatkozó átláthatósági követelményeket meghatározó szabályozástechnikai standardok tekintetében történő kiegészítéséről (lásd e Hivatalos Lap 229. oldalát).